text: Cimber-aftale er en redningsplanke
  17 juni 2011 kl. 07.30
  Sydbank-analytiker ser aftale med Mansvell som en redningsplanke for Cimber Sterling.
  Hvis den bliver endelig, er den aftale, som Cimber Sterling er ved at indgå, en solid redningsplanke for selskabet. Det vurderer analytiker Jacob Pedersen over for Ritzau Finans.
  - Det pres, der har været på Cimber Sterling, er aftaget markant. Cimbers hverdag vil blive lettet ganske dramatisk, vurderer han.
  Aftalen med Mansvell er bedre end den nyligt indgåede GEM-aftale, hvor man via en kapitalfond sikrede sig adgang til 300 millioner kroner over tre år.
  - Hvis det her går igennem, er det redningen, konstaterer Jacob Pedersen. Det er dog ikke helt overstået med det.
  - Nu skal man så have fundet et rentabelt setup for de tre selskaber - City Line, Skyways og Cimber Sterling. Man skal stadig kigge på at gøre Cimber rentabel, vurderer Jacob Pedersen.
  Han mener ikke, det er gjort med kun at skære overlappende funktioner i de tre selskaber fra.
  - Der er fordele at hente på omkostningssiden på stordrift og dobbeltfunktioner, men der skal gøres mere. Flyflåderne er uensartede. Der kan man også sætte ind. Ruterne skal nok også saneres, lyder det fra Jacob Pedersen.
  Der er dog ikke tale om meget rutemæssigt overlap.
  Den nye spiller på luftfartsmarkedet i Skandinavien bør ikke være negativ for konkurrencen.
  - Der dannes en stærkere konkurrent, men konsolideringen alene skulle gerne mindske overkapaciteten, vurderer Sydbank-analytikeren.
  